KIRJALLINEN KYSYMYS E-3530/02

esittäjä(t): Erik Meijer (GUE/NGL) komissiolle

(10. joulukuuta 2002)

Aihe: Samankaltaisella alueella sijaitsevien suurten satamien välinen kilpailu ja julkisten varojen haaskaaminen markkina-aseman voittamiseksi

1. Muistaako komissio edellisen komission ja Euroopan parlamentin välisen keskustelun tarpeesta säännellä merisatamien välisen kilpailua ja että keskustelu ei johtanut tämänkaltaisiin ehdotuksiin Euroopan parlamentissa 14. marraskuuta 2001 ensimmäisessä käsittelyssä olleessa satamapalvelujen saatavuutta koskevassa direktiiviehdotuksessa, jolla pyritään edistämään merisatamien välistä kilpailua?

2. Onko komissio tietoinen, että kilpailuongelma koskee etenkin Pohjanmeren itäpuolisia satamia, jotka sijaitsevat samankaltaisella tiheästi asutetulla alueella, eli neljässä eri jäsenvaltioissa sijaitsevia Hampurin, Bremenin, Amsterdamin, Rotterdamin, Antwerpenin, Zeebruggen ja Dunkerquen satamia, jotka kilpailevat toistensa kanssa lastien kuljetuksista, eivätkä pyri jakamaan markkinoita?

3. Onko komissio myös tietoinen, että kysymyksessä 2 mainittujen satamien välinen vuosia jatkunut kilpailu on johtanut siihen, että valtiot investoivat satamiin voimakkaasti, minkä vuoksi niillä on merikuljetusten liikakapasiteettia, ne pyrkivät kilpailun vuoksi jatkuvasti alempiin maksuihin, niiden rahoittaminen on riittämättömän avointa, ja ne vakoilevat kilpailijoitaan?

4. Muistaako komissio, miten vaikeaa EU:n oli päästä sopimukseen aluksella syntyvän jätteen ja lastijäämien yhteisestä vastaanottojärjestelmästä, joka koski sekä Pohjanmeren, Itämeren ja Välimeren aluetta? Myöntääkö komissio, että Välimeren alueen pienet ja toisistaan loitolla sijaitsevat satamat, joilla on rajallinen vaikutusalue, eroavat huomattavasti Pohjanmeren tiheästi asutetun alueen satamista, jotka sijaitsevat toistensa vaikutusalueella? Voiko samankaltaista EU:n laajuista hallintaa soveltaa satamiin, joiden olosuhteet poikkeavat toisistaan huomattavasti, vai onko komission mielestä perusteltua tiukentaa säännöksiä niiden satamien osalta, jotka vaikuttavat huomattavasti muiden satamien toimintaan?

5. Hyväksyykö komissio sen, että EU:n olemassaolo ei vaikuta mitenkään satamien väliseen kilpailuun? Pyrkiikö komissio ehdotetun direktiivin soveltamisalan ulkopuolisiin poikkeusjärjestelyihin ongelman ratkaisemiseksi? Johtaako tämä lainsäädäntöehdotuksiin, ja onko komission lupaama muistio ensimmäinen askel siihen suuntaan?

Loyola de Palacion komission puolesta antama vastaus

(12. helmikuuta 2003)

1. ja 5. Komissio viittaa kaikkiin aiempiin keskusteluihin Euroopan unionin satamista ja haluaa muistuttaa parlamentin jäsentä siitä, että EY:n perustamissopimuksen

valtion tukia koskevat määräykset koskevat satamia. Määräysten perusta esiteltiin komission 13. helmikuuta 2001 parlamentille ja neuvostolle antamassa tiedonannossa Merisatamapalvelujen laadun parantaminen: Euroopan liikenteen avaintekijä(1). Parlamentin ja neuvoston pyynnöstä niiden käyttöön on laadittu yksityiskohtaisempi asiakirja, josta on hyötyä satamapalveluita koskevasta direktiivistä parhaillaan käytävässä keskustelussa.

2.4. Komissio on tietoinen siitä, että satamien välinen kilpailu on ollut kovaa erityisesti sisämarkkinoiden toteutumisesta lähtien. Tilanne on tällainen erityisesti esimerkiksi Luoteis-Euroopassa, missä satamat palvelevat pääasiassa samankaltaisia alueita, vaikka satamien välinen kilpailu ei missään tapauksessa rajoitukaan niihin.

Komissio on tietoinen myös siitä, että Luoteis-Euroopan satamien julkiset ja yksityiset elimet ovat tehneet viime vuosina huomattavia satamainvestointeja ja aikovat tehdä niin jatkossakin. Mikään ei osoita, että investoinnit olisivat aiheuttaneet merkittävää ylikapasiteettia. Sen sijaan kapasiteetin tarve ja kysyntä näyttävät olevan yleisesti ottaen tasapainossa.

Julkisia investointeja voidaan tehdä sillä edellytyksellä, että noudatetaan EY:n perustamissopimuksen valtion tukia koskevia määräyksiä. Komissio seuraa entiseen tapaan valituksia arvioidakseen, onko määräyksiä noudatettu. Komissio ei kuitenkaan usko, että kannattaisi perustaa unioninlaajuinen operatiivinen hallintoelin rahtien ja liiketoiminnan jakamiseksi satamien ja erityisesti Lounais-Euroopan satamien välillä, koska tällainen elin ei todennäköisesti pystyisi riittävän hyvin huolehtimaan satamien ja niiden asiakkaiden kaupallisesta toiminnasta.

Euroopan aluekehitysrahaston (EAKR) alainen yhteisön aloite Interreg III vuosiksi 20002006 voi edistää yhteistyötä satamien välillä, sillä sen tavoitteena on merikuljetusten tasapainoisempi ja kestävämpi kehitys Euroopassa. Sellaisten ohjelmien kuin Pohjanmeren alue, Itämeren alue, Luoteis-Eurooppa, Atlantin alue ja Välimeren alueen läntiset osat puitteissa kansalliset, alueelliset ja paikalliset viranomaiset ja muut toimijat voivat käsitellä kohdassa 4 esitettyjä asioita ja toimia yhdessä merikuljetusten ja satamien välisen yhteistyön edistämiseksi. Lisätietoja aiheesta on verkko-osoitteessa http:/europa.eu.int./comm/regional_policy/interreg3.

(1) KOM(2001) 35 lopullinen.